Aggersundbroen skal have ny belægning på fortovet, og det får betydning for trafikken på broen. Arbejdet begynder den 5. juni og varer frem til oktober. Det er dog kun i aften- og nattetimerne, at biltrafikken vil blive forstyrret. Vejarbejdet betyder, at der vil være kørebaneindsnævringer og lysregulering i perioder. Kørebanen vil blive indsnævret til en bredde på 4,5 meter. Fodgængere og cyklister vil kunne passere broen uhindret i hele arbejdstidsperioden. - Fodgængere og cyklister vil blive ledt ud på vejbanen, hvor de vil blive afskærmet fra biltrafikken, når der skal arbejdes på fortov, siger ingeniør ved Vejdirektoratet Alex Hansen. Lysreguleringen bruges i det tidsrum, hvor der skal laves ny belægning på fortovet og er opsat af sikkerhedsgrunde for de folk, der arbejder på vejen. Under vejarbejdet vil bropersonalet have mulighed for en manuel betjening af lysreguleringen. Blandt andet kan de etablere rødt lys i begge køreretninger i forbindelse med passage af udrykningskøretøjer og i forbindelse med klapåbninger. Vejdirektoratet opfordrer derfor bilisterne til at respektere lysreguleringen under alle forhold.

Referat:
Vejdirektoratet reparerer beton og udskifter belægningen på fortovet på broen.